Anika Smit-saak: ‘Hy kan nie onthou nie’André van Wyk Maandag in die hof. Foto: Phillip Bruwer Die jong man, wat homself aan die polisie oorgegee het in verband met die moord op Anika Smit (17), het glo geheueverlies en kan nie onthou wat tydens haar moord in Maart 2010 gebeur het nie. André van Wyk (24) het Maandag vlugtig in die Pretoria-Noord-landdroshof verskyn op aanklagte van moord, verkragting en lykskending. Die saak is tot 25 Oktober uitgestel, nadat die staatsaanklaer, adv. Tania Carstens, versoek het dat Van Wyk vir 30 dae na ŉ psigiatriese hospitaal verwys word vir behoorlike waarneming en evaluering, nadat Van Wyk op 22 September deur ŉ staatsgeneesheer by die Pretoria-Noord-kliniek ondersoek is. In die staatsgeneesheer se verslag word gemeld Van Wyk lyk netjies en goed georiënteerd. Hy het sy skoolloopbaan tot gr. 11 voltooi en is daarna na ŉ kollege, maar het nie sy studies voltooi nie. Die staatsgeneesheer meen Van Wyk verstaan die erns van die aanklagte teen hom, asook die gevolge van ŉ moontlike skuldigbevinding. “Hy kan nie beskryf wat tydens die voorval gebeur het nie en beskryf nie die relevante feite nie. Hy het geheueverlies oor die voorval en ontken hy sien drogbeelde of hallusineer,” lui die verslag. Van Wyk kon konsentreer en het stil gesit gedurende die konsultasie. “Hy lyk kalm en wys nie veel emosies nie.” Hy het nie vorige of huidige psigiatriese toestande waarvan hy bewus is nie en is ook nie afhanklik van enige dwelmmiddels nie. Hy drink wel alkohol. Die staatsgeneesheer het aanbeveel Van Wyk word vir behoorlike psigiatriese evaluasie by ŉ psigiatriese instelling gestuur. Van Wyk sal in die Weskoppies-hospitaal in Pretoria opgeneem word, sodra ŉ bed vir hom beskikbaar raak. Hy sal tot dan in ŉ enkelsel in die hospitaalafdeling van die Kgosi Mampuru II-gevangenis in die middestad bly. Anika is op 10 Maart 2010 in Theresapark, in die noorde van Pretoria, vermoor. Die moordenaar het albei haar hande afgesny en dit van die toneel verwyder. Sy is ook seksueel aangerand en het verskeie steekwonde aan haar liggaam gehad. Haar hande is nooit gevind nie. Van Wyk het hom op 17 September aan die polisie oorgegee. Lees alle vorige berigte oor Anika Smit op Maroela Media.